বিশ্বশিল্প-ইতিহাসের পরিপ্রেক্ষিতে স্বাধীন বাংলাদেশের আধুনিক শিল্পচর্চার ইতিহাস খুব স্বল্প সময় অতিক্রম করেছে। কিন্তু ইতোমধ্যে বাংলাদেশ জন্ম দিয়েছে অত্যন্ত গুরুত্বপূর্ণ এক শিল্পীকে। তিনি এস এম সুলতান। সুলতানের নির্লোভ স্বভাব, বোহেমিয়ান জীবন – এ সবকিছুই একেবারে আলাদা সুশীল সমাজের প্রাতিষ্ঠানিক শিল্পবলয় থেকে। যে-শিল্পচর্চার আঙ্গিক গঠিত হয়েছিল দুশো বছর আগে ইস্ট ইন্ডিয়া কোম্পনির শাসন শুরুর মধ্য দিয়ে, সুলতান প্রত্যাখ্যান করেছেন এই ঔপনিবেশিক দাসত্ব। তিনি আপাদমস্তক প্রগতিশীল মননের শিল্পী, এ-কথা নিঃসন্দেহ।